થોડા મહિના પહેલાં અટલ બિહારી વાજપેયીને દિલ્હીની પ્રસિદ્ધ એઇમ્સ હોસ્પિટલમાં લઈ જવામાં આવ્યા હતા. વડાપ્રધાન સહિતના નેતાઓ તેમની ખબર પૂછવા માટે પહોંચ્યા હતા. જોકે થોડી સારવાર પછી તેમને ફરીથી ઘરે જવા રજા આપી દેવાઈ હતી, તેથી દોડભાગ અને હોસ્પિટલમાં થોડો સમય મચેલી હચચલ તરત શાંત પણ થઈ ગઈ હતી. ચેન્નાઇમાં એટલી ઝડપથી હલચલ શાંત નહિ થાય, કેમ કે આ દક્ષિણ ભારત છે અને અહીં નેતાના અનુયાયીઓ અત્યંત લાગણીશીલ બનીને નેતા માટે પોતાની વફાદારીનું પ્રદર્શન કરે છે. વાત થઈ રહી છે તામિલનાડુના દિગ્ગજ નેતા એમ. કે. કરુણાનીધિની. 94 વર્ષના થયેલા કરુણાનીધિને બ્લડ પ્રેશરની તકલીફને કારણે દવાખાને લઈ જવાયા. તેની ખબર મળતા જ લોકો મધરાતે પણ એકઠા થવા લાગ્યા હતા. ટોળું એટલું મોટું થઈ ગયું હતું કે પોલીસને બોલાવવી પડી હતી અને ઠેર ઠેર બંદોબસ્ત ગોઠવી દેવો પડ્યો હતો. તેમના પુત્ર એમ. કે. સ્ટાલીને વારંવાર શાંતિ માટે અપીલ કરવી પડી છે. તેમણે ફરી અપીલ કરી છે કે વોટ્સઅપ ફરતા કોઈ પણ મેસેજને માનવો નહિ. કોઈ અફવાને માનશો નહિ અને તબિયત વિશે સત્તાવાર રીતે જાહેરાત કરવામાં આવશે તેના પર જ આધાર રાખવો.